**Do 14:00 h glasalo 18,5 % birača u Travniku, 42,7 % u Foči (FBiH)**

Posmatrači Koalicije''Pod lupom'' izvijestili su o procesu glasanja u Travniku i Foči (FBiH) do 14:00 h. Svi posmatrači neometano prate proces glasanja na svim biračkim mjestima.

Posmatrači Koalicije „Pod lupom“ su zabilježili porodično glasanje na trećini biračkih mjesta (do 10 slučajeva ove vrste nepravilnosti). Takođe, na trećini biračkih mjesta zabilježeni su i slučajevi vraćanja birača sa biračkog mjesta jer nisu bilu na Izvodu iz Centralnog biračkog spiska (do 10 slučajeva ove vrste nepravilnosti).

Na 12 biračkih mjesta ista osoba je pružala pomoć većem broju birača da glasaju u kabini, od kojih je 11 u Travniku.

Glasanja bez propisne identifikacije zabilježeno je na jednom biračkom mjestu u Travniku (091A042).

Do 14:00 h nisu zabilježeni slučajevi tzv. „bugarskog voza“ (pojedini birači na biračko mjesto dolaze sa već označenim glasačkim listićima), niti slučajevi otvorenog nagovaranja da se glasa za određenog političkog subjekta, zastrašivanja ili vršenja pritisaka na birače. Ni na jednom biračkom mjestu nije bilo primjedbi ili prigovora posmatrača.

Tokom glasanja su se primjenjivale i poštovale preporučene mjere za sprečavanje širenja COVID-19.

**Izlaznost**

Koalicija „Pod lupom“ prati i informacije o izlaznosti na izborima. Zabilježena izlaznost do 14:00 h na prijevremenim izborima u izborima u Travniku je 18, 5 % (sa marginom statističke greške od +/- 2, 7 % na intervalu od 95 procentne tačnosti). Izlaznost u Foči (FBiH) je 42, 7 % (sa marginom statističke greške od +/- 7, 1 % na intervalu od 95 procentne tačnosti).

Preliminarni podaci sa uzorka posmatranih biračkih mjesta, i uzimajući u obzir marginu statističke greške, ukazuju na to da je izlaznost u Travniku do 14:00 sati manja za oko 15 % u odnosu na redovne Lokalne izbore održane 15. 11. 2020. godine.

Građani sve uočene nepravilnosti tokom izbornog dana mogu prijaviti Koaliciji ''Pod lupom'' na besplatan broj 080 05 05 05 ili putem online obrasca <https://bit.ly/3wBSlwc>.

Sljedeća konferencija za medije održat će se u 21:30 h, kada će Koalicija „Pod lupom“ pružiti informacije o izlaznosti na izbore, procesu glasanja, zatvaranju biračkih mjesta i brojanju glasova za načelnika.

*###*

*Za sve dodatne informacije molimo Vas da se obratite koordinatoru za odnose s javnostima i medijima Koalicije ,,Pod lupom'' Hasanu Kamenjakoviću putem e-maila* *pr@podlupom.org* *ili telefona 063 396 521.*